Broj: 711-I-2837-M-185/23-02-21

Zagreb, 14. studeni 2023.

**NEVEN HERCIGONJA**

**Direktor MARINA PRELOG društvo s ograničenom odgovornošću za turizam i ugostiteljstvo**

**Predmet: NEVEN HERCIGONJA,** **direktor MARINA PRELOG društvo s ograničenom odgovornošću za turizam i ugostiteljstvo**

Povjerenstvo za odlučivanje o sukobu interesa (dalje: Povjerenstvo) dana 18. listopada 2023. pod brojem 711-U-7484-M-185/23-01-25 zaprimilo je zahtjev za davanjem mišljenja koji je podnio obveznik Neven Hercigonja, direktor trgovačkog društva MARINA PRELOG društvo s ograničenom odgovornošću za turizam i ugostiteljstvo.

Obveznik u zahtjevu za mišljenje navodi kako je direktor tvrtke u vlasništvu jedinice lokalne samouprave te da se na području iste jedinice uskoro odvijaju izbori za članove vijeća mjesnih odbora.

U podnesenom zahtjevu obveznik traži mišljenje može li biti imenovan članom proširenog sastava gradskog izbornog povjerenstva.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa (Narodne novine 143/21., dalje u tekstu: ZSSI) na 31. sjednici održanoj 14. studenog 2023. daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 16. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 5. stavkom 2. ZSSI propisano je da se plaćom dužnosnika u smislu Zakon smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Članak 39. Zakona o lokalnim izborima (Narodne novine, 144/12., 121/16., 98/19., 42/20., 144/20. i 37/21.; dalje u tekstu: Zakon) stavkom 1. propisao je da su tijela za provedbu izbora Državno izborno povjerenstvo Republike Hrvatske, Izborno povjerenstvo Grada Zagreba, županijska, gradska i općinska izborna povjerenstva te birački odbori, a stavkom 3. da se gradska i općinska izborna povjerenstva mogu imenovati u istom stalnom sastavu za provedbu izbora u više gradova i općina, na prijedlog Državnog izbornog povjerenstva.

Člankom 41. navedenog Zakona propisano je da da izborno povjerenstvo Grada Zagreba, županijska, gradska i općinska izborna povjerenstva imaju stalni i prošireni sastav.

Člankom 41. stavkom 4. istog Zakona propisano je da prošireni sastav izbornog povjerenstva čine tri predstavnika većinske političke stranke, odnosno političkih stranaka i tri dogovorno predložena predstavnika oporbenih političkih stranaka, a određuju se u roku od 8 dana od stupanja na snagu odluke o raspisivanju izbora.

Nadalje, stavkom 10. istog članka Zakona propisano je da predsjednik, potpredsjednik i članovi stalnog sastava izbornih povjerenstava ne smiju biti članovi niti jedne političke stranke, niti kandidati na izborima koje provode te da članovi proširenog sastava izbornih povjerenstava ne smiju biti kandidati na izborima koje provode.

Člankom 44. stavkom 1. propisano je da se izborna povjerenstva moraju imenovati odmah po stupanju na snagu odluke o raspisivanju izbora., a stavkom 2. istoga članka da se birački odbori imenuju najkasnije 10 dana prije dana održavanja izbora.

Člankom 61. stavkom 4. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.) propisano je da postupak izbora članova vijeća mjesnog odbora uređuje predstavničko tijelo općim aktom, odgovarajućom primjeno, odredaba zakona kojima se uređuje izbor članova predstavničkih tijela jedinica lokalne samouprave.

S obzirom da Zakon o lokalnim izborima sadrži odredbu da članovi izbornih povjerenstava i biračkih odbora imaju pravo na naknadu za svoj rad, u članku 46. stavku 1., kao i da je stavkom 3. propisano da Vlada Republike Hrvatske određuje visinu naknade za predsjednike, potpredsjednike i članove izbornih povjerenstava i biračkih odbora, ali ne i odredbu kojom bi navedeno pravo bilo izričito priznato onim članovima gradskih i općinskih izbornih povjerenstava koji su ujedno i obveznici u smislu odredbi ZSSI-a, navedeni Zakon ne predstavlja posebni zakon kojim bi bila propisana iznimka od zabrane primanja naknade iz članka 16. ZSSI-a.

Slijedom navedenog, na temelju članka 16. ZSSI-a, obveznik Neven Hercigonja može biti članom proširenog sastava gradskog izbornog povjerenstva, ali bez prava na naknadu za obavljanje iste funkcije te je dano mišljenje kao u izreci akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Neven Hercigonja, elektroničkom dostavom
2. Objava na internetskoj stranici Povjerenstva
3. Pismohrana